Et fald på 19,3 procent i indenrigstrafikken er en af overskrifterne på Aalborg Lufthavns marts måned. Norwegian-strejken bærer en stor del af skylden.

I 11 dage strejkede Norwegians piloter, og det kunne mærkes i Aalborg Lufthavn, der netop har opgjort passagertallene for marts måned. På indenrigstrafikken viser marts en tilbagegang på intet mindre end 19,3 procent - 15.957 passagerer i faktiske tal. - Vi har været relativt hårdt ramt af Norwegians strejke, og det ses tydeligt i tallene for denne her måned. Strejken kan dog ikke tilskrives hele tilbagegangen på indenrigstrafikken, siger lufthavnsdirektør Søren Svendsen. Norwegian-strejken er årsag til at cirka 12.000 af de 15.957 passagerer, der udgør tilbagegangen, og der ville altså være tilbagegang på indenrigstrafikken selv om alle Norwegian-flyene var lettet til tiden. På udenrigstrafikken oplevede lufthavnen en stigning, der procentuelt er højere end tilbagegangen på indenrigstrafik. Hele 30,3 procent steg den. Fra 20.631 passagerer i 2014 til 26.878 passagerer i marts 2015. - Vores netværksselskaber i form af KLM, Turkish Airline og SAS performer rigtigt godt, og bliver nu udvidet med Lufthansa, hvorfor vi ret optimistiske omkring udenrigstrafikken, siger Søren Svendsen. Samlet faldt trafikmængden i Aalborg Lufthavn med 10,5 procent fra 117.213 passagerer i marts 2014 til 104.941 passagerer i den måned, der lige er gået.